section_heading: Rani život
paragraph_text: 1850. godine stupio je u vojnu službu u austrijskoj mornarici, te je 1854. godine imenovan pomorskim časnikom. Podupirao je jačanje austrijske ratne mornarice kojoj će postati i biti vrhovnim zapovjednikom sve do odlaska u Meksiko. Na pomorskim putovanjima posjetit će niz zemalja, uključujući Grčku, Tursku, Italiju, Španjolsku, Portugal i Brazil. Za svoje boravište odabrao je Trst (konkretno palaču Lazzarich), u blizini kojega će 1857. godine započeti izgradnju dvorca Miramare kao svoje rezidencije. Iskazivao je veliko zanimanje za umjetnost i botaniku te je osmislio park oko dvorca kao jedinstven botanički vrt. thumb|Dvorac Miramar u blizini Trsta U dobi od 27 godina, ženi se belgijskom kraljevnom Charlottom (u inačici na španjolskom jeziku, Carlotom), kćeri Leopolda I iz kuće Sachsen-Coburg i Marije Lujze Orelanske. Isprva žive u Milanu, gdje je Maksimilijan namjesnik (potkralj) Venecijansko-lombardskog kraljevstva, tada još u okviru Austrijskog carstva. 1859. ga njegov brat, car Franjo Josip smjenjuje zbog Maksimilijanovih odveć liberalnih pogleda i nespremnosti na vladanje "čvrstom rukom". Nedugo potom, u ratu protiv Pijemonta-Sardinije i Francuske, 1859. godine te Pruske i Italije, 1866. godine Habsburgovci će izgubiti većinu posjeda u Italiji.